b'\n_START_ARTICLE_\nCatedral de Cadis\n_START_SECTION_\nHist\xc3\xb2ria\n_START_PARAGRAPH_\nEs tracta d\'un edifici religi\xc3\xb3s de grans proporcions que es va comen\xc3\xa7ar a construir segons el projecte de l\'arquitecte Vicente Acero el 1722. Acero va abandonar el projecte el 1739 i es va fer c\xc3\xa0rrec de les obres Gaspar Cay\xc3\xb3n, i el 1757 les prossegu\xc3\xad el seu nebot Torcuato Cay\xc3\xb3n. Torcuato mor\xc3\xad el 1783, i el va succeir Miguel Olivares. A partir del 1790, el responsable va ser Manuel Machuca i, finalment, Juan Daura va dirigir la fase final de les obres des de 1832 fins al seu acabament._NEWLINE_En els 116 anys que va tardar la seva construcci\xc3\xb3, es veu el canvi d\'estil i els gusts dels diferents arquitectes, la qual cosa explica la mescla d\'estils, que s\xc3\xb3n b\xc3\xa0sicament el barroc, el rococ\xc3\xb3 i el neocl\xc3\xa0ssic._NEWLINE_Els materials que es van emprar van ser molt variats a causa de diverses crisis econ\xc3\xb2miques que van patir i que va haver de fer front la ciutat; aix\xc3\xad es pot observar la pres\xc3\xa8ncia de marbre genov\xc3\xa8s per als diferents altars i portes, pedra calc\xc3\xa0ria i pedra ostionera \xe2\x80\x93un tipus de pedra molt porosa que cont\xc3\xa9 restes de petxines, molt utilitzada a la zona de Cadis\xe2\x80\x93 per als murs exteriors._NEWLINE_Va ser el bisbe Fray Domingo de Silos que la va beneir el 1838. A causa del retard de les obres, moltes parts del temple van quedar exposats als rigors del temps. Aix\xc3\xb2 i la situaci\xc3\xb3 mateixa de l\'edifici al costat del mar ha provocat una malaltia a la pedra que fa que aquesta es vagi erosionant a poc a poc; \xc3\xa9s per aix\xc3\xb2 que les voltes del temple estan cobertes per xarxes que eviten que les runes caiguin a terra.\n_START_SECTION_\nCaracter\xc3\xadstiques\n_START_PARAGRAPH_\nLa portada \xc3\xa9s una conjunci\xc3\xb3 de formes c\xc3\xb2ncaves i convexes, caracter\xc3\xadstic de l\'estil barroc. Les torres que s\'aixequen a ambd\xc3\xb3s costats de la portada culminen en forma d\'observatori astron\xc3\xb2mic; \xc3\xa9s un fet excepcional que la Catedral de Cadis posseeixi campanars tan alts, ja que estava prohibit pels Borbons la construcci\xc3\xb3 de tals estructures, en constituir un blanc f\xc3\xa0cil per a l\'enemic._NEWLINE_T\xc3\xa9 planta de creu llatina i tres naus, quedant delimitat l\'espai per conjunts de columnes. L\'altar major consisteix en un templet d\'estil neocl\xc3\xa0ssic dedicat a la Immaculada Concepci\xc3\xb3. En tot el per\xc3\xadmetre del temple s\'observen capelles, que en el moment de la construcci\xc3\xb3 estaven dedicades a allotjar els tallers necessaris per a l\'obra del temple; estan dedicades a la figura de l\'Ecce Homo, obra de "La Roldana" o als patrons de la ciutat; San Servando i San Germ\xc3\xa1n, entre d\'altres. Una d\'aquestes capelles allotja la monumental Cust\xc3\xb2dia de plata, obra d\'Enrique de Arfe, que cont\xc3\xa9 la Sagrada Forma en la festivitat de Corpus Christi. Es pot destacar les dues figures en marbre de San Pedro i San Pablo que es troben al costat de l\'entrada de les dues portes menors de la catedral. Sobre la porta principal es troben sengles est\xc3\xa0tues dels sants patrons de la ciutat de Cadis, San Servando i San Germ\xc3\xa1n._NEWLINE_Posseeix diverses c\xc3\xbapules, destacant-ne dos; la c\xc3\xbapula major composta per un tambor i la mateixa c\xc3\xbapula s\'assenta sobre petxines i en el seu exterior est\xc3\xa0 coberta de rajoles daurades que durant el dia reflecteixen els raigs del Sol. Contigua a aquesta es troba una altra c\xc3\xbapula de menors dimensions, situada sobre l\'altar major. Una altra c\xc3\xbapula menor se situa sobre una sala dedicada a guardar diferents rel\xc3\xadquies i restes._NEWLINE_Sota l\'altar major es troba la cripta, situada sota el nivell del mar on s\xc3\xb3n personatges enterrats il\xc2\xb7lustres gaditans com Manuel de Falla i Jos\xc3\xa9 Mar\xc3\xada Pem\xc3\xa1n. Un element interessant de la catedral \xc3\xa9s el seu cor; se situa en el centre, davant de l\'altar major. Verdaderes obres d\'art s\xc3\xb3n el cadiratge del cor i els dos orgues que posseeix. La Catedral de Cadis t\xc3\xa9 un extens arxiu musical de l\'antiga Capella Musical, amb obres de compositors com Padilla, Garc\xc3\xada Fajer o Prim. Actualment hi ha la intenci\xc3\xb3 de recuperar de l\'oblit totes aquestes obres que, en la majoria dels casos, nom\xc3\xa9s es van tocar el dia de la seva estrena per als oficis.'